রাষ্ট্রীয় কৌশলগত কমান্ড কেন্দ্র

রাষ্ট্রীয় কৌশলগত কমান্ড কেন্দ্র বা অক্টাগন (আরবি: مركز قيادة الدولة الإستراتيجي) মিশরের প্রতিরক্ষা মন্ত্রণালয়ের নির্মাণাধীন নতুন সদর দপ্তর। প্রকল্পটি দেশের সমস্ত সরকারি দপ্তর নতুন রাজধানীতে স্থানান্তরের একটি বৃহত্তর উদ্যোগের অংশ। বৃহত্তর কায়রোর নতুন রাজধানীতে অবস্থিত এই সদর দপ্তরটিকে মধ্যপ্রাচ্য তথা বিশ্বের বৃহত্তম সামরিক সদর দপ্তর হিসেবে প্রতিষ্ঠিত করার লক্ষ্যে নির্মাণ করা হচ্ছে। সদর দপ্তরটি মোট ২২,০০০ একর (৮৯ বর্গকিলোমিটার; ৯৬,০০,০০,০০০ বর্গফুট) এলাকা জুড়ে বিস্তৃত, যার মেঝের ক্ষেত্রফল প্রায় ৫,০৫,০০,০০০ বর্গফুট (১,১৬০ একর; ৪৬,৯০,০০০ বর্গমিটার)। এই কমপ্লেক্সে মোট ১৩টি জোন রয়েছে এবং তাদের প্রতিটিরই নির্দিষ্ট কাজ রয়েছে। এটি মার্কিন যুক্তরাষ্ট্রের পেন্টাগনকে ছাড়িয়ে বর্তমানে বিশ্বের বৃহত্তম প্রতিরক্ষা সদর দপ্তর এবং অফিস ভবন কমপ্লেক্সে পরিণত হয়েছে। অক্টাগন মূলত একটি বিশাল কমপ্লেক্সের অংশ। এই কমপ্লেক্সে উপাসনালয়, ক্লাব, হোটেল, শিক্ষাপ্রতিষ্ঠান, খেলার মাঠ, আবাসিক প্রকল্প, শপিং মল, হাসপাতাল এবং বিভিন্ন নাগরিক ও প্রশাসনিক সেবামূলক প্রতিষ্ঠান রয়েছে। নিরাপত্তার জন্য পুরো এলাকাটি দুটি রিপাবলিকান গার্ড ইউনিট এবং অন্যান্য আধুনিক নিরাপত্তা ব্যবস্থা দ্বারা সুরক্ষিত। তথ্যসূত্র